CELEX: 52021PC0211
Language: sl
Date: 2021-04-29
Title: Predlog IZVEDBENI SKLEP SVETA o dovoljenju Danski, da v skladu s členom 19 Direktive 2003/96/ES uporabi znižano stopnjo obdavčitve za električno energijo, neposredno zagotovljeno plovilom med privezom v pristanišču

EVROPSKA KOMISIJA
            Bruselj, 29.4.2021
            COM(2021) 211 final
            2021/0110(NLE)
            Predlog
            IZVEDBENI SKLEP SVETA 
            o dovoljenju Danski, da v skladu s členom 19 Direktive 2003/96/ES uporabi znižano stopnjo obdavčitve za električno energijo, neposredno zagotovljeno plovilom med privezom v pristanišču
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Obdavčitev energentov in električne energije v Uniji ureja Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije
                     1
                   (v nadaljnjem besedilu: direktiva o obdavčitvi energije ali Direktiva).
               
               
                  V skladu s členom 19(1) Direktive, poleg določb zlasti iz členov 5, 15 in 17, lahko Svet na predlog Komisije kateri koli državi članici soglasno dovoli uvedbo nadaljnjih izjem ali znižanj ravni obdavčitve zaradi upoštevanja posebnih politik.
               
               
                  Danski je bila z Izvedbenim sklepom Sveta 2015/993/EU z dne 19. junija 2015
                     2
                   že dovoljena uporaba znižane stopnje obdavčitve za električno energijo, neposredno zagotovljeno plovilom med privezom v pristanišču, razen za plovila za zasebne namene
                     3
                   (v nadaljnjem besedilu: električna energija z obale).
               
               
                  Cilj tega predloga je podaljšati to dovoljenje, kot je zahtevala Danska, glede na to, da sedanje odstopanje preneha veljati 18. junija 2021. 
               
               
                  Danski organi so z dopisom z dne 5. maja 2020 Komisijo obvestili, da nameravajo sedanji ukrep podaljšati do 17. junija 2027. Z dopisom z dne 16. februarja 2021 so predložili dodatne informacije.
               
               
                  Danski organi nameravajo še naprej uporabljati znižano davčno stopnjo v višini 0,4 øre na kWh (približno 0,535 EUR na MWh
                     4
                  ) za električno energijo z obale. V času predložitve zahtevka je bila predlagana davčna stopnja v skladu z najnižjo stopnjo obdavčitve električne energije za poslovno uporabo, kot je določena v Direktivi 2003/96/ES. Člen 13 Direktive določa 5-odstotno tolerančno stopnjo za države članice, ki niso sprejele eura.
               
               
                  Opozoriti je treba, da člen 13 direktive o obdavčitvi energije države članice zavezuje, da enkrat letno preverijo, ali so davčne stopnje, izražene v nacionalnih valutah, skladne z najnižjimi stopnjami iz Direktive. Pri tem se uporabijo tečaji, ki se objavijo prvi delovni dan v oktobru v Uradnem listu Evropske unije. Države članice lahko ohranijo zneske obdavčitve v veljavi ob letni prilagoditvi, samo če bi pretvorba zneskov ravni obdavčitve, izraženih v evrih, imela za posledico povečanje davčne obremenitve, izražene v nacionalni valuti, ki je manjše od 5 % ali 5 EUR, odvisno od tega, kateri znesek je nižji.
               
               
                  Zahtevano obdobje veljavnosti odstopanja je od 18. junija 2021, da se zagotovi kontinuiteta z veljavnim odstopanjem, do 17. junija 2027, kar je znotraj najdaljšega dovoljenega obdobja iz člena 19 direktive o obdavčitvi energije.
               
               
                  Cilj znižanja davka je spodbujanje uporabe električne energije z obale. Uporaba te električne energije velja za okoljsko manj škodljiv način zadovoljevanja potreb ladij po električni energiji med privezom v pristaniščih v primerjavi s porabo bunker goriv na teh plovilih. Z ukrepom se bodo zmanjšale emisije onesnaževal zraka s plovil med privezom. 
               
               
                  Znižanje zajema znižanje obdavčitve energije, ki se uporablja za električno energijo z obale, in sicer z veljavne ravni 89,2 øre na kWh (stopnja za leto 2020) na raven 0,4 øre na kWh.
               
               
                  Po drugi strani morajo države članice v skladu s členom 14(1)(c) direktive o obdavčitvi energije iz obdavčitve izvzeti energente, ki se uporabljajo za proizvodnjo električne energije na krovu plovil med privezom v pristaniščih, in električno energijo, proizvedeno na krovu plovil. V skladu s členom 15(1)(f) Direktive lahko izvzamejo tudi električno energijo, proizvedeno na krovu ladij za plovbo po celinskih plovnih poteh. Danska je potrdila prenos slednje neobvezne izjeme.
               
            
            
               Danska namerava uporabiti znižano stopnjo obdavčitve za vse dobave električne energije z obale z napetostjo najmanj 380 V plovilom, ki se uporabljajo za trgovski ladijski promet. Po mnenju danskih organov je meja ustrezna, da bo predlagano znižanje zajelo večino plovil, ki se uporabljajo v mednarodnem prometu, in večjih plovil, ki se uporabljajo v domačem prometu. Ta plovila so odgovorna za največji del emisij, ki jih povzroča delovanje pomožnih motorjev na krovu med privezom v pristaniščih. Znižanje se ne uporablja, če se ladja uporablja za zasebne namene ali kadar se začasno ali trajno preneha uporabljati.
            
            
               
                  Vendar za plovila uporaba električne energije z obale ni obvezna.
               
            
            
               Danski organi menijo, da je ukrep z vidika konkurence nevtralen, ker je na voljo vsem ladjam (razen ladjam za zasebno uporabo) med privezom v danskih pristaniščih. 
            
            
               Danski organi menijo, da znižanje davka, ki se uporablja za električno energijo z obale, ne ustvarja znatne konkurenčne prednosti za upravljavce plovil, ki uporabljajo električno energijo z obale, v primerjavi z upravljavci, ki uporabljajo proizvodnjo na krovu. Celo popolna oprostitev v večini primerov ne bi zmanjšala operativnih stroškov električne energije z obale na raven, nižjo od operativnih stroškov proizvodnje na krovu. 
            
            
               Danski organi so obvestili Komisijo, da pričakujejo, da bo znižanje davka ustvarilo letne davčne odhodke v višini približno 15 milijonov DKK (2 milijona EUR). Predpostavka temelji na ocenjeni porabi električne energije potniških ladij za križarjenje v danskih pristaniščih leta 2008 v višini približno 16,9 milijona kWh, kar ustreza letnim proračunskim odhodkom v višini 15 milijonov DKK. Danski organi navajajo, da so navedbe o uporabi električne energije z obale zelo nezanesljive.
            
         
         
            
               Ukrep se odobri v obliki davčne olajšave, s katero se zmanjša davčna obremenitev za zadevno električno energijo.
            
            
               •Skladnost z veljavnimi predpisi s področja zadevne politike
            
            
               
                  Obdavčitev električne energije ureja Direktiva 2003/96/ES, zlasti člen 10 Direktive.Člen 14(1)(c) določa obvezno oprostitev davka za energente za plovbo in za električno energijo, proizvedeno na krovu plovila. Členi 5, 15 in 17 določajo možnost, da države članice uporabijo različne stopnje obdavčitve, vključno z izjemami in zmanjšanji, za nekatere uporabe električne energije. Vendar takšne določbe ne določajo zmanjšanja obdavčitve električne energije z obale.
               
               
                  Ukrep pomeni državno pomoč in spada na področje zakonodaje EU o tej zadevi, zlasti Uredbe Komisije (EU) št. 651/2014
                     5
                  .
               
            
            
               Določbe direktive o obdavčitvi energije
            
            
               
                  Ocena ukrepa v skladu s členom 19 Direktive 2003/96/ES
               
               
                  Prvi pododstavek člena 19(1) Direktive se glasi: 
               
               
                  Razen določb prejšnjih členov, zlasti členov 5, 15 in 17, lahko Svet, na predlog Komisije, državi članici soglasno dovoli uvedbo nadaljnjih izjem ali znižanj zaradi upoštevanja posebnih politik.
               
               
                  Danski organi si z navedenim znižanjem davka prizadevajo spodbujati okoljsko manj škodljiv način za zadovoljevanje potreb ladij po električni energiji med privezom v pristaniščih in s tem izboljšanje kakovosti zraka v lokalnem okolju. Komisija je že priporočila uporabo električne energije z obale kot alternativo proizvodnji električne energije na krovu plovil med privezom in tako prepoznala okoljske prednosti te možnosti
                     6
                  .
               
               
                  Možnost, da se uvede ugodna davčna obravnava za električno energijo z obale, se lahko predvidi v skladu s členom 19 Direktive, saj je njegov namen omogočiti državam članicam, da uvedejo nadaljnje izjeme ali znižanja zaradi upoštevanja posebnih politik. 
               
               
                  Danska je zahtevala, da se ukrep uporablja za najdaljše obdobje, ki ga dovoljuje člen 19(2), tj. šest let. Praviloma bi moralo biti obdobje uporabe odstopanja dovolj dolgo, da ne bi odvrnilo upravljavcev pristanišč in dobaviteljev električne energije od nadaljevanja ali začetka potrebnih naložb v naprave za električno energijo z obale. To obdobje bo zagotovilo pravno varnost tudi za upravljavce ladij, ki morajo načrtovati svoje naložbe v opremo na krovu. 
               
            
            
               Vendar pa odstopanje ne bi smelo ogroziti nadaljnjega razvoja obstoječega pravnega okvira, upoštevati pa bi bilo treba naslednjo revizijo direktive o obdavčitvi energije in možnost, da Svet sprejme pravni akt na podlagi predloga Komisije za spremembo direktive o obdavčitvi energije. Revizija sledi oceni direktive o obdavčitvi energije
                  7
                in sklepom Sveta o okviru EU za obdavčitev energije z dne 28. novembra 2019
                  8
               . Svet je v svojih sklepih Komisijo pozval, naj analizira in oceni možnosti, da bi pravočasno objavila predlog za revizijo direktive o obdavčitvi energije, pa tudi, naj posebno pozornost nameni področju uporabe Direktive, najnižjim stopnjam ter posebnim znižanjem in oprostitvam davkov. 
            
            
            
               Čeprav se zdi v teh razmerah ustrezno, da se zahtevek za dovoljenje odobri za zahtevano obdobje, bi morala biti veljavnost odstopanja odvisna od začetka uporabe splošnih določb v zvezi s to zadevo pred junijem 2027.
            
            
            
               
                  Pravila o državni pomoči
               
               
                  Znižana davčna stopnja v višini 0,4 øre na kWh (približno 0,535 EUR na MWh
                     9
                  ), ki jo predvidevajo danski organi, je bila v času predložitve zahtevka v skladu z najnižjo stopnjo obdavčitve električne energije za poslovno uporabo, kot je določena v Direktivi 2003/96/ES.
               
               
                  Zdi se, da je ukrep v skladu s členom 44 Uredbe Komisije (EU) št. 651/2014, v katerem so določeni pogoji, pod katerimi se pomoč v obliki znižanja okoljskih davkov v skladu z Direktivo 2003/96/ES lahko izvzame iz obveznosti priglasitve državne pomoči. Vendar v tej fazi ni mogoče ugotoviti, ali so izpolnjeni vsi pogoji iz te uredbe in ali predlog izvedbenega sklepa Sveta ne vpliva na obveznost države članice, da zagotovi skladnost s pravili o državni pomoči, zlasti s tistimi iz Uredbe Komisije (EU) št. 651/2014, če gre za izvzeto pomoč.
               
            
            
               •Skladnost z drugimi politikami Unije
            
            
               
                  Okoljska politika in politika podnebnih sprememb
               
            
         
         
            
               
                  Zahtevani ukrep se nanaša predvsem na okoljsko politiko in politiko podnebnih sprememb EU. Ker bo ukrep prispeval k zmanjšanju uporabe bunker goriv na krovu plovil v pristaniščih, bo prispeval k cilju izboljšanja kakovosti zraka v lokalnem okolju in zmanjšanja hrupa. Direktiva 2008/50/ES o kakovosti zunanjega zraka
                     10
                   v členu 13 državam članicam nalaga, da zagotovijo, da vrednosti nekaterih onesnaževal zraka ostanejo pod mejnimi vrednostmi ter da se spoštujejo ciljne vrednosti in drugi standardi kakovosti zraka, določeni v Direktivi. Zaradi teh obveznosti morajo države članice poiskati rešitve za težave, kot so emisije ladij med privezom v pristaniščih, kjer je to ustrezno, pri čemer je možno, da se uporaba električne energije z obale v pristaniščih s temi težavami spodbuja kot del skupne strategije za kakovost zraka. Uporaba električne energije z obale se spodbuja tudi z Direktivo (EU) 2016/802
                     11
                  , ki ureja vsebnost žvepla v gorivih za plovila. To bi prispevalo tudi k izpolnjevanju zahtev glede usedlin dušika v skladu z Direktivo 92/43/EGS o ohranjanju naravnih habitatov ter prosto živečih živalskih in rastlinskih vrst. V zvezi s tem danski organi pričakujejo, da bi se lahko lokalne emisije onesnaževal zraka (NOx, SOx, PM10, PM2,5) iz proizvodnje električne energije na krovu potniških ladij za križarjenje znatno zmanjšale, in sicer do 90 %, glede na to, da nekaterih pomožnih in rezervnih pogonskih sistemov ni mogoče izključiti.
               
               
                  Energetska politika
               
               
                  Ukrep je v skladu z Direktivo 2014/94/EU o vzpostavitvi infrastrukture za alternativna goriva
                     12
                  , ki obravnava vprašanje namestitve naprav za oskrbo z električno energijo z obale v pristaniščih, v katerih obstaja povpraševanje po takih napravah in stroški niso nesorazmerni s koristmi, vključno z okoljskimi koristmi. Ukrep se priznava tudi kot cilj skupnega interesa, da se dodeli državna pomoč v skladu s členom 107(1) PDEU
                     13
                  .
               
               
                  Pri tem je treba opozoriti, da je pomemben razlog za neugoden konkurenčni položaj električne energije z obale dejstvo, da za alternativo, tj. električno energijo, proizvedeno na krovu plovil v morskih pristaniščih, zdaj velja popolna oprostitev čistega davka: iz obdavčitve ni izvzeto le bunker gorivo, porabljeno za proizvodnjo električne energije, kar ustreza normalnim razmeram iz člena 14(1)(a) Direktive 2003/96/ES, temveč tudi električna energija, proizvedena na krovu plovil (glej člen 14(1)(c) Direktive 2003/96/ES). Slednjo izjemo bi bilo kot tako morda težko uskladiti z okoljskimi cilji Unije, vendar pa upošteva izvedljivost. Obdavčitev električne energije, proizvedene na krovu, bi namreč od lastnika ladje – ki ima pogosto sedež v tretji državi – ali upravljavca zahtevala izjavo o količini porabljene električne energije. V izjavi bi moral biti opredeljen tudi delež električne energije, porabljen v teritorialnih vodah države članice, v kateri je treba plačati davek. Priprava take izjave za teritorialne vode vsake države članice, na katero se izjava nanaša, bi za lastnike ladij pomenila veliko administrativno breme. V teh razmerah je lahko upravičeno, da se uporaba električne energije z obale, ki pomeni možnost manjšega onesnaževanja, ne postavlja v slabši položaj in da se Danski dovoli uporaba znižane stopnje obdavčitve.
               
               
                  Prometna politika
               
               
                  Ukrep je v skladu s Priporočilom Komisije 2006/339/ES o spodbujanju uporabe električne energije z obrežja pri ladjah med privezom v pristaniščih Unije
                     14
                   ter Sporočilom Komisije „Strateški cilji in priporočila za pomorsko prometno politiko EU“
                     15
                  .
               
               
                  Notranji trg in poštena konkurenca
               
               
                  Z vidika notranjega trga in poštene konkurence ukrep zgolj zmanjšuje obstoječe davčno izkrivljanje med obema konkurenčnima viroma električne energije za ladje med privezom, tj. med proizvodnjo električne energije na krovu in električno energijo z obale, ki ga je povzročila oprostitev davka za bunker goriva.
               
               
                  Danski organi niso opazili znatnih sprememb pri odločanju lastnikov ladij za pristanišča, ki bi bile povezane z razpoložljivostjo naprav za električno energijo z obale. Trenutno se električna energija z obale uporablja predvsem za trajekte in ribiška plovila. Poleg tega danski organi navajajo, da električno energijo z obale v določeni meri uporabljajo tovorne ladje, zlasti kadar so v pristanišču dlje časa. Danski organi navajajo, da v danskih pristaniščih še ni zmogljivosti za velike ladje, kot so potniške ladje za križarjenje ali kontejnerske ladje, ki uporabljajo električno energijo z obale.
               
               
                  Ker bo shema zmanjšala stroške ladij, bo vplivala na trgovino med državami članicami. Vendar je vpliv ocenjen kot minimalen, saj bodo za pristanek ladij v danskih pristaniščih, odločilne želje potnikov in namembni kraj tovora. 
               
               
                  Poleg tega danski organi menijo, da je shema nevtralna glede konkurence, saj bo dostop do električne energije z obale odprt za vsa plovila, ki izpolnjujejo zgoraj navedene pogoje in pristajajo v danskih pristaniščih, ne glede na njihovo zastavo, in to ne bo privedlo do ugodnejše davčne obravnave nacionalnih gospodarskih subjektov v primerjavi z njihovimi konkurenti iz drugih držav članic EU.
               
               
                  Omejitev, da se znižana stopnja obdavčitve uporablja za dobavo električne energije plovilom z obale z napetostjo najmanj 380 V, bi se lahko obravnavala kot izkrivljanje trga. Vendar se v praksi komercialnim plovilom električna energija z obale z napetostjo, manjšo od 380 voltov, ne dobavlja, ampak se dobavlja le plovilom za zasebne namene.
               
               
                  Glede konkurence med pristanišči se lahko pričakuje, da bo morebitni vpliv na trgovino med državami članicami, ki bi lahko nastal, če bi plovila spremenila smer zaradi možnosti uporabe električne energije z obale po znižani davčni stopnji, zanemarljiv. V razmerah, ko ni verjetno, da bi, kakor je navedeno zgoraj, uporaba električne energije z obale kljub znižanemu davku postala gospodarnejša od proizvodnje električne energije na krovu, vsaj ne na kratki rok, tudi ni verjetno, da bi znižan davek za električno energijo z obale pomembno izkrivljal konkurenco med pristanišči, ker bi spodbujal plovila k spremembi poti zaradi te možnosti.
               
               
                  Zaradi obdobja, za katero se predlaga podaljšanje odobritve za uporabo znižane davčne stopnje, je malo verjetno, da se bo analiza iz prejšnjih odstavkov spremenila pred datumom izteka ukrepa, razen če se bodo sedanji okvir in razmere znatno spremenili.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Člen 19 Direktive Sveta 2003/96/ES.
               
            
            
               •Subsidiarnost (za neizključno pristojnost) 
            
            
               
                  Področje posredne obdavčitve, ki ga obravnava člen 113 PDEU, samo po sebi ni v izključni pristojnosti Evropske unije v smislu člena 3 PDEU.
               
               
                  Vendar ima Svet v skladu s členom 19 Direktive 2003/96/ES v okviru sekundarne zakonodaje izključno pristojnost, da državam članicam dovoli uporabo nadaljnjih izjem ali znižanj v smislu navedene določbe. Zato države članice ne morejo prevzeti te naloge Sveta. Posledično se načelo subsidiarnosti za ta izvedbeni sklep ne uporablja. Vsekakor pa tega dokumenta v skladu s Protokolom št. 2 k Pogodbama ni treba posredovati nacionalnim parlamentom za preverjanje skladnosti z načelom subsidiarnosti, saj ne gre za osnutek zakonodajnega akta.
               
            
         
         
            
               •Sorazmernost
            
            
               
                  Predlog je v skladu z načelom sorazmernosti. Znižanje davkov ne presega tega, kar je potrebno za doseganje zadevnega cilja.
               
            
            
               •Izbira instrumenta
            
            
               
                  Predlagani instrument je izvedbeni sklep Sveta. Člen 19 Direktive 2003/96/ES določa le to vrsto ukrepa.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja primernosti obstoječe zakonodaje
            
            
               
                  Za ta ukrep ni potrebna ocena obstoječe zakonodaje.
               
            
            
               •Posvetovanja z zainteresiranimi stranmi
            
            
               
                  Ta predlog temelji na zahtevi Danske in zadeva le to državo članico.
               
            
            
               •Zbiranje in uporaba strokovnih mnenj
            
            
               
                  Strokovno mnenje ni bilo potrebno.
               
            
            
               •Ocena učinka
            
            
               
                  Ta predlog se nanaša na dovoljenje posamezni državi članici na njeno zahtevo in ne zahteva ocene učinka.
               
               
                  Informacije, ki jih je predložila Danska, kažejo na to, da bo ukrep imel omejen učinek na davčne prihodke. Natančneje, v skladu z ocenami davčnih izdatkov zaradi ukrepa, ki so jih pripravili danski organi, se za naslednja leta pričakuje izguba v višini 15 milijonov DKK na leto.
               
               
                  Iz zgodovinskih razlogov veliko komercialnih pristanišč na Danskem plovilom zagotavlja električno energijo z obale. Danski organi so ugotovili, da je v zadnjih nekaj letih več pristanišč namestilo in načrtuje namestitev naprav za večja plovila, kot so trajekti, ki plujejo po rednih mednarodnih in nacionalnih linijah. To velja tudi za potniške ladje za križarjenje v mednarodnem prometu. Poleg tega so nekatera danska pristanišča na obali namestila mobilne elektrarne za tovorne ladje. Da bi se zagotovilo dovolj energije za trajekte in potniške ladje za križarjenje, bodo potrebni novi infrastrukturni objekti.
               
               
                  Danski organi ocenjujejo, da bo ukrep imel pozitiven učinek na doseganje njenih okoljskih ciljev in zlasti na izboljšanje kakovosti zraka v skladu z Direktivo 2008/50/ES o kakovosti zunanjega zraka in čistejšem zraku za Evropo. Zaradi uporabe električne energije z obale so se zmanjšale emisije žveplovega dioksida, dušikovih oksidov, delcev in ogljikovih oksidov. Celoten potencial ukrepa ni bil dosežen, saj je potrebna draga oprema tako na pomolih kot na ladjah.
               
            
            
               •Primernost in poenostavitev ureditve
            
            
               
                  Ukrep ne predvideva poenostavitve. Je rezultat zahtevka Danske in zadeva le to državo članico.
               
            
            
               •Temeljne pravice
            
            
               
                  Ukrep ne vpliva na temeljne pravice.
               
            
         
         
            
               4.PRORAČUNSKE POSLEDICE
            
            
               
                  Ta ukrep Uniji ne nalaga finančnega ali upravnega bremena. Predlog zato ne vpliva na proračun Unije.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Načrt za izvedbo ni potreben. Ta predlog se nanaša na dovoljenje za znižanje davka za eno samo državo članico na njeno lastno zahtevo. Določeno je za omejeno obdobje do 17. junija 2027. Uporabljena davčna stopnja bo morala biti usklajena z najnižjo ravnjo obdavčitve, določeno v direktivi o obdavčitvi energije. Ukrep je mogoče oceniti v primeru zahtevka za podaljšanje po preteku obdobja veljavnosti.
               
            
            
               •Obrazložitveni dokumenti (za direktive)
            
            
               
                  Za predlog niso potrebni obrazložitveni dokumenti o prenosu. 
               
            
            
               •Natančnejša pojasnitev posameznih določb predloga
            
            
               
                  Člen 1 določa, da se Danski dovoli uporaba znižane stopnje obdavčitve za električno energijo, neposredno zagotovljeno plovilom med privezom v danskih pristaniščih (t. i. električno energijo z obale), razen za plovila za zasebne namene. Davčna stopnja mora biti v skladu z najnižjo ravnjo obdavčitve električne energije za poslovno uporabo, ki jo določa Direktiva. Plovilom za zasebne namene, kot so opredeljena v drugem pododstavku člena 14(1)(c) Direktive 2003/96/ES, ne bo mogoče dobavljati električne energije po znižani ceni.
               
               
                  Člen 2 določa, da se zahtevano dovoljenje odobri z učinkom od 18. junija 2021, da se zagotovi kontinuiteta z veljavnim Izvedbenim sklepom Sveta 2015/993/EU, do 17. junija 2027, kar je znotraj najdaljšega dovoljenega obdobja šestih let, določenega v Direktivi, kot je zahtevala Danska.
               
            
            
               2021/0110 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Danski, da v skladu s členom 19 Direktive 2003/96/ES uporabi znižano stopnjo obdavčitve za električno energijo, neposredno zagotovljeno plovilom med privezom v pristanišču
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije
                  16
                ter zlasti člena 19 Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Danski je bilo z Izvedbenim sklepom Sveta 2015/993/EU
                  17
                dovoljeno, da v skladu s členom 19 Direktive 2003/96/ES do 18. junija 2021 uporablja znižano stopnjo obdavčitve za električno energijo, neposredno zagotovljeno plovilom med privezom v pristanišču (v nadaljnjem besedilu: električna energija z obale), razen za plovila za zasebne namene.
            
         
         
            
               (2)Danska je z dopisom z dne 5. maja 2020 zaprosila za odobritev nadaljnje uporabe znižane stopnje davka na elektriko za električno energijo z obale v skladu s členom 19 Direktive 2003/96/ES. Danski organi so predložili dodatne informacije z dopisom z dne 16. februarja 2020.
            
            
               (3)Z nameravano uporabo znižane davčne stopnje si Danska prizadeva še naprej spodbujati uporabo električne energije z obale. Uporaba te električne energije velja za okoljsko manj škodljiv način dobave potrebne električne energije ladjam med privezom v pristaniščih v primerjavi s porabo bunker goriv na teh plovilih.
            
            
               (4)Uporaba električne energije z obale preprečuje emisije onesnaževal zraka, ki izvirajo iz porabe bunker goriv, in prispeva k izboljšanju kakovosti zraka v lokalnem okolju pristaniških mest in zmanjšanju hrupa. Zato se predvideva, da bo nadaljnja nižja stopnja obdavčitve za električno energijo z obale prispevala k doseganju ciljev politike Unije na področju okolja, zdravja in podnebja.
            
            
               (5)Dovoljenje Danski za nadaljnjo uporabo znižane stopnje obdavčitve za električno energijo z obale ne presega obsega, potrebnega za povečanje uporabe take električne energije, ker bo v večini primerov proizvodnja električne energije na krovu ostala konkurenčnejša možnost. Iz istega razloga in ker je sedanja stopnja uveljavitve tehnologije na trgu razmeroma nizka, ni verjetno, da bi znižana stopnja obdavčitve v obdobju svoje veljavnosti povzročila precejšnje izkrivljanje konkurence, zato ne bo negativno vplivala na pravilno delovanje notranjega trga.
            
            
               (6)Vsako dovoljenje, odobreno na podlagi člena 19(2) Direktive 2003/96/ES, je strogo časovno omejeno. Da bi se zagotovilo, da je obdobje veljavnosti dovoljenja dovolj dolgo, da ne odvrne ustreznih gospodarskih subjektov od potrebnih naložb, je primerno odobriti zahtevano dovoljenje do 17. junija 2027. Vendar bi se moralo dovoljenje prenehati uporabljati na dan začetka uporabe kakršnih koli splošnih določb o davčnih ugodnostih za električno energijo z obale, ki jih sprejme Svet na podlagi člena 113 ali katere koli druge ustrezne določbe Pogodbe o delovanju Evropske unije, če bi se take določbe začele uporabljati pred 17. junijem 2027. 
            
            
               (7)Da se zagotovi pravna varnost za upravljavce pristanišč in ladij ter prepreči morebitno povečanje upravnega bremena za distributerje in redistributerje električne energije, bi moralo zahtevano dovoljenje neprekinjeno slediti prejšnji ureditvi na podlagi Izvedbenega sklepa 2015/993/EU.
            
            
               (8)Ta sklep ne posega v uporabo pravil Unije o državni pomoči –
            
            
               SPREJEL NASLEDNJI SKLEP: 
            
            
               Člen 1
            
            
               Danski se dovoli uporaba znižane stopnje obdavčitve za električno energijo, ki se neposredno zagotavlja plovilom med privezom v pristanišču (v nadaljnjem besedilu: električna energija z obale), razen za plovila za zasebne namene, pod pogojem, da se upoštevajo najnižje ravni obdavčitve iz člena 10 Direktive 2003/96/ES.
            
            
               Člen 2
            
            
               Ta sklep se uporablja od 18. junija 2021 do 17. junija 2027.
            
            
               Če Svet na podlagi člena 113 ali katere koli druge ustrezne določbe Pogodbe o delovanju Evropske unije zagotovi splošne predpise o davčnih ugodnostih za električno energijo z obale, se ta sklep preneha uporabljati na dan začetka uporabe navedenih splošnih predpisov.
            
            
               Člen 3
            
            
               Ta sklep je naslovljen na Kraljevino Dansko.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 283, 31.10.2003, str. 51.
               
               
                  
                     (2)
                  
                        UL L 159, 25.6.2015, str. 68.
               
               
                  
                     (3)
                  
                        Izraz „plovila za zasebne namene“ je opredeljen v drugem pododstavku člena 14(1)(c) Direktive 2003/96/ES.
               
               
                  
                     (4)
                  
                        Vsi izračuni temeljijo na menjalnem tečaju z dne 1. oktobra 2019, tj. 7,4662 DKK za 1 EUR. Glej UL C 329, 1.11.2019, str. 3.
               
               
                  
                     (5)
                  
                        Uredba Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L 187, 26.6.2014, str. 1).
               
               
                  
                     (6)
                  
                        Priporočilo Komisije 2006/339/ES z dne 8. maja 2006 o spodbujanju uporabe električne energije z obrežja pri ladjah med privezom v pristaniščih Skupnosti (UL L 125, 12.5.2006, str. 38).
               
               
                  
                     (7)
                  
                        SWD(2019) 329 final.
               
               
                  
                     (8)
                  
                        Sklepi Sveta z dne 28. novembra 2019, 14608/19, FISC 458. 
               
               
                  
                     (9)
                  
                        Vsi izračuni temeljijo na menjalnem tečaju z dne 1. oktobra 2019, tj. 7,4662 DKK za 1 EUR. Glej UL C 329, 1.11.2019, str. 3.
               
               
                  
                     (10)
                  
                        Direktiva 2008/50/ES Evropskega parlamenta in Sveta z dne 21. maja 2008 o kakovosti zunanjega zraka in čistejšem zraku za Evropo (UL L 152, 11.6.2008, str. 1).
               
               
                  
                     (11)
                  
                        Direktiva (EU) 2016/802 Evropskega parlamenta in Sveta z dne 11. maja 2016 glede zmanjšanja vsebnosti žvepla v nekaterih vrstah tekočega goriva (UL L 132, 21.5.2016, str. 58).
               
               
                  
                     (12)
                  
                        Direktiva 2014/94/EU Evropskega parlamenta in Sveta z dne 22. oktobra 2014 o vzpostavitvi infrastrukture za alternativna goriva (UL L 307, 28.10.2014, str. 1).
               
               
                  
                     (13)
                  
                        C(2014) 2231 final z dne 9. aprila 2014.
               
               
                  
                     (14)
                  
                        Priporočilo Komisije 2006/339/ES z dne 8. maja 2006 o spodbujanju uporabe električne energije z obrežja pri ladjah med privezom v pristaniščih Skupnosti (UL L 125, 12.5.2006, str. 38).
               
               
                  
                     (15)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Strateški cilji in priporočila za pomorsko prometno politiko EU do leta 2018 (COM(2009) 8 final z dne 21. januarja 2009).
               
               
                  
                     (16)
                  
                        UL L 283, 31.10.2003, str. 51.
               
               
                  
                     (17)
                  
                        Izvedbeni sklep Sveta (EU) 2015/993 z dne 19. junija 2015 o dovoljenju Danski, da v skladu s členom 19 Direktive 2003/96/ES uporabi znižano stopnjo obdavčitve za električno energijo, ki se neposredno zagotavlja plovilom med privezom v pristanišču (UL L 159, 25.6.2015, str. 68).